Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2022/C 234/09)

Euroopan komissio on hyväksynyt tämän vähäisen muutoksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämä vähäisen muutoksen hyväksymistä koskeva hakemus julkaistaan komission eAmbrosia-tietokannassa.

YHTENÄINEN ASIAKIRJA

”Farina di Neccio della Garfagnana”

EU-nro: PDO-IT-0196-AM01 – 12.1.2022

SAN (x) SMM ( )

1. Nimi

”Farina di Neccio della Garfagnana”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1. Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

Suojattu alkuperänimitys ”Farina di Neccio della Garfagnana” on varattu jäljempänä kohdassa 3.3 kuvattujen lajikkeiden kastanjapuista (Castanea sativa Mill.) saaduista kastanjoista valmistetulle makealle jauholle, jonka ominaisuuksien on liityttävä yksinomaan luonnollisiin tekijöihin ja ihmisen toimintaan.

Kun SAN-tuote ”Farina di Neccio della Garfagnana” saatetaan markkinoille, sillä on oltava seuraavat ominaisuudet:

— raekoko: hieno, niin kosketettaessa kuin maistettaessa

— enimmäiskosteuspitoisuus: 13 %

— väri: voi vaihdella valkoisesta tummaan norsunluuhun

— maku: makea, lievästi karvas jälkimaku

— aromi: kastanja.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Jauho valmistetaan tämän asiakirjan kohdassa 4 tarkoitetulta alueelta peräisin olevista seuraavien lajikkeiden kastanjoista: Carpinese, Pontecosi, Mazzangaia, Pelorosa, Rossola, Verdola, Nerona ja Capannaccia sekä kastanjalajikkeet, jotka ovat peräisin tämän asiakirjan kohdassa 4 tarkoitetuilta samoilta alkuperäalueilta mutta joilla on puhtaasti paikalliset nimet.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

—

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Kaikkien tuotantovaiheiden kastanjan korjuusta kuivaamiseen, jauhamiseen ja jauhon kauppakunnostukseen on tapahduttava jäljempänä kohdassa 4 määritellyllä maantieteellisellä alueella.

3.6. Tuotteen, johon rekisteröity nimi viittaa, merkitsemistä koskevat erityiset säännöt

SAN-tuotetta ”Farina di Neccio della Garfagnana” pidetään 1. joulukuuta alkaen kaupan voimassa olevan lainsäädännön mukaisesta elintarvikekäyttöön tarkoitetusta materiaalista valmistetuissa suljetuissa pusseissa. Pussit ovat kierrätettäviä tai kompostoitavia, niissä on monikerroksinen neliömäinen pohja, ja pinnassa on paperikerros, jonka väri on Pantone 4026 C.

Pussien koko on 500 g tai 1 kg. Suurempiakin pusseja voidaan käyttää, jos jauho ei ole tarkoitettu myytäväksi suurelle yleisölle.

Elintarvikkeiden merkintöjä ja esillepanoa koskevassa lainsäädännössä vaadittujen pakollisten tietojen lisäksi kussakin pakkauksessa on oltava

— nimityksen logo, jota välittömästi seuraa maininta ”Denominazione Origine Protetta” (Suojattu alkuperänimitys) tai lyhenne D.O.P. (SAN) ja Euroopan unionin SAN-tunnus samassa kentässä

— pakkaajan nimi ja osoite.

SAN-nimeä ”Farina di Neccio della Garfagnana” ei saa täydentää millään siihen viittaavalla maininnalla, vaikka se olisi graafisesti erillään.

Rajoittamatta edellisessä kohdassa säädetyn kiellon soveltamista sallitaan esimerkiksi seuraavat tiedot: ”kuivattu hitaasti”, ”jauhettu kivimyllyssä” tai ”jauhettu vesimyllyssä”.

— Viittaukset yritysten nimiin tai yksityisiin tavaramerkkeihin sallitaan, kunhan ne eivät johda kuluttajaa harhaan.

Logo:

4. Maantieteellisen alueen tarkka rajaus

Maantieteellinen alue, jolla Farina di Neccio della Garfagnana -kastanjajauhoa tuotetaan, käsittää seuraavat kunnat Luccan maakunnassa: Castelnuovo di Garfagnana; Castiglione Garfagnana; Pieve Fosciana; San Romano di Garfagnana; Sillano Giucugnano; Piazza al Serchio; Minucciano; Camporgiano; Careggine; Fosciandora; Molazzana; Vagli; Villa Collemandina; Gallicano; Borgo a Mozzano; Barga; Coreglia Antelminelli; Bagni di Lucca; Fabbriche di Vergemoli.

5. Yhteys maantieteelliseen alueeseen

5.1. Maantieteellisen alueen erityisyys

Metsässä kasvavana lajina kastanjapuu on selkeästi luonnollisessa yhteydessä maantieteelliseen alueeseen, riippumatta ihmisasutuksesta ja ihmisen toiminnasta kyseisen lajin hyödyntämiseksi tehokkaasti.

Yleisesti ottaen on korostettava, että kastanjapuita esiintyy vain alueilla, joiden maaperä- ja ilmasto-olosuhteet ovat erityisen suotuisat. Lajia on vaikea istuttaa uusille alueille, joilla sitä ei luonnostaan esiinny, vaikka niillä vallitsevat maaperä- ja ilmasto-olosuhteet vastaisivatkin alkuperäisen kasvupaikan olosuhteita.

Luccan maakunnan ja erityisesti Garfagnanan osalta on olemassa lukuisia asiakirjoja, joista ilmenee kastanjapuun ja sen hedelmien myönteinen vaikutus paikallisväestön talouteen ja ravitsemukseen jo muinaisista ajoista lähtien. Tästä syystä alueen asukkailla onkin kastanjapuuhun läheinen sidos ja he pyrkivät hyödyntämään kastanjapuun tuotteita mahdollisimman tehokkaasti.

5.2. Tuotteen erityisyys

SAN-jauho ”Farina di Neccio della Garfagnana” valmistetaan sellaisten lajikkeiden kastanjoista, joita pidetään liian pieninä tuoreiden hedelmien ja vihannesten markkinoille mutta jotka ovat erittäin makeita. Tämä vaikuttaa tuotteella olevaan kastanjan makuun, joka on makea ja jälkimaultaan hieman karvas. Maku johtuu perinteisestä hitaasta kuivatuksesta, jossa käytetään kastanjapelloilla olevia metati-kuivureita. Hyvä maine johtuu myös kivijauhatuksen tuomasta hienosta raekoosta. Jauhatus tehdään hitaasti, jotta jauhoa ei ylikuumenneta eikä pilata.

5.3. Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Jotta kastanjajauhon, tässä tapauksessa Farina di Neccio della Garfagnanan -jauhon, jalostaminen kävisi helposti, jalostustoimia varten on jo pitkään rakennettu pieniä rakennelmia. Alueella on siis monia rakenteita (”metati”) kastanjoiden kuivaamiseen ja jauhamiseen. Karkeasti arvioiden kyseisellä alueella oli 1950-luvulla noin 5000 kuivaamoa (”metati”), ja jo vuonna 1800 siellä oli noin 245 myllyä.

Näiden rakenteiden arkkitehtoniset erityispiirteet ovat niin ainutlaatuisia, että niin tuote-eritelmässä kuin kunnallisissa rakentamissäädöksissä on vaatimuksia niiden säilyttämiseksi, sillä niitä pidetään osana paikallista kulttuuria ja osoituksena voimakkaasta siteestä paikalliseen ympäristöön.

Huomioon otettava näkökohta on luonnollisesti myös näyttö siitä, miten tärkeä osa paikallista ruokavaliota kastanjajauho on ollut. Alueen perinteisiä ruokalajeja ovat muiden muassa kastanjajauhosta valmistettu polenta, ”manafregoli” (maidon kanssa keitetty kastanjajauho), ”castagnaccio” (pitsa, joka on valmistettu kastanjajauhosta, öljystä, pähkinöistä ja pinjansiemenistä) sekä Garfagnanan alueelle tyypillinen neccio-leipä, jonka leivontaan käytetään jauhoa, vettä ja suolaa.

Tuote-eritelmän julkaisutiedot

Tuote-eritelmän konsolidoitu teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalous- sekä elintarvikeministeriön verkkosivustolle (www.politicheagricole.it) ja valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (vasemmassa reunassa) ja lopuksi ”Disciplinari di Produzione all’esame dell’UE”.

(1) EUVL L 179, 19.6.2014, s. 17.